אברהם הרמן

אברהם ("אייב") הַרמן (Harman; במקור הֶרמן, Herman; י"ח בחשוון תרע"ה, 7 בנובמבר 1914, לונדון – י"ט באדר א' תשנ"ב, 23 בפברואר 1992, ירושלים) היה דיפלומט ישראלי, שגריר ישראל בארצות הברית ונשיא האוניברסיטה העברית בירושלים.

 קורות חיים 
אברהם הֶרמן (Herman; לימים עִברת את שמו ל'הַרמן') נולד בשנת 1914 בלונדון בירת בריטניה, בנם של צפורה וישראל. אביו, שנסמך לרבנות היה סוחר שהיגר לבריטניה בטרם מלחמת העולם הראשונה, היה פעיל ציוני ופעל למען תחיית הלשון העברית.

הרמן התחנך בחדר, ולמד עברית עם אביו. היה פעיל בתנועת נוער ציונית.
בשנת 1935 סיים לימודי משפטים והיסטוריה בוודהאם קולג' שבאוניברסיטת אוקספורד, וקיבל תואר דוקטור למשפטים. באותה שנה ביקר בארץ ישראל. עם סיום לימודיו הצטרף לסגל הפדרציה הציונית בלונדון ושימש סגן עורך השבועון של הפדרציה. ב-1938 עלה לארץ ישראל. ב-1939 נשלח בשליחות ההסתדרות הציונית לדרום אפריקה ושימש מנהל מחלקת הנוער והעיתונות של הפדרציה הציונית ביוהנסבורג. בשנת 1940 חזר לארץ ישראל ומונה לראשות המדור האנגלי במחלקת הנוער והחלוץ של ההסתדרות הציונית ואחר כך היה מראשי מחלקת ההסברה שלה.

לאחר הקמת מדינת ישראל מונה למנהל קשרי חוץ של לשכת העיתונות הממשלתית. ביולי 1949 מונה לקונסול הכללי הראשון של ישראל במונטריאול שבקנדה. בשנת 1950 עבר לשמש מנהל מרכז ההסברה בניו יורק. בין השנים 1953–1955 שימש הקונסול הכללי של ישראל בניו יורק, ולאחר מכן חזר לישראל והתמנה לסמנכ"ל משרד החוץ. בשנת 1956 הושאל לסוכנות היהודית כחבר ההנהלה הציונית ושימש יו"ר מחלקת ההסברה כמינוי של מפא"י.

בין השנים 1959–1968 שימש שגריר ישראל בארצות הברית.

בסיום תפקידו בארצות הברית פרש מהשירות הציבורי. בין השנים 1968–1983 היה נשיא האוניברסיטה העברית בירושלים ולאחר מכן שימש נגיד האוניברסיטה, עד פטירתו. בשנות ה-80 היה יו"ר המועצה הציבורית למען יהודי ברית המועצות.

קיבל תוארי כבוד מישיבה יוניברסיטי, אוניברסיטת ברנדייס, אוניברסיטת רוצ'סטר, אוניברסיטת ניו יורק, ברוקלין קולג', אוניברסיטת פנסילבניה ו.

הרמן נפטר בראשית שנת 1992 בבית החולים הדסה בירושלים מסיבוכים של דלקת ריאות. בן 77 היה במותו. הוא הובא לקבורה בהר המנוחות בירושלים.

משפחתו
היה נשוי לזינה הרמן (לבית שטרן), דיפלומטית וחברת הכנסת מטעם המערך, אב לשלושה:
 דוד הרמן (פרופסור לחינוך, לשעבר מנכ"ל הרשות המשותפת לחינוך יהודי ציוני של ההסתדרות הציונית העולמית והסוכנות היהודית, המדען הראשי של הג'וינט וכיום ראש חבר היועצים של ההיברו יוניון קולג' בירושלים).
 נעמי חזן (פרופסור באוניברסיטה העברית ובמכללה האקדמית תל אביב-יפו, חברת הכנסת, ונשיאת הקרן החדשה לישראל לשעבר)
 ד"ר אילנה הרמן-בוהם (רופאה, מנהלת מחלקה פנימית ומרפאת הסוכרת בבית החולים סורוקה בבאר שבע).

הנצחה
על שמו:
ספריית הרמן למדעי הטבע בקמפוס אדמונד י' ספרא (גבעת רם) של האוניברסיטה העברית.
המכון ליהדות זמננו על שם אברהם הרמן בפקולטה למדעי הרוח של האוניברסיטה העברית.
מועדון הדיבייטינג של האוניברסיטה העברית.

פרסומיו
 מעמדה של מדינת ישראל בתפוצות: ארצות הברית, עורך: משה דייוויס, ירושלים: המכון ליהדות זמננו - האוניברסיטה העברית בירושלים (מפרסומי החוג לידיעת עם ישראל בתפוצות בבית נשיא המדינה), תשמ"ג 1983.

קישורים חיצוניים



 אברהם הרמן באתר מכון ליהדות זמננו (תרגום לעברית באתר ספריית הרמן למדעי הטבע, האוניברסיטה העברית בירושלים
 Marvine Howe, Avraham Harman Is Dead at 77; Head of University and Diplomat, הניו יורק טיימס, February 25, 1992 
 Congressional Record: 102nd Congress (1991-1992): Avraham Harman (Senate - August 12, 1992)‎ באתר ספריית הקונגרס 
  (הודעה על מינויו)



הערות שוליים

קטגוריה:דיפלומטים ישראלים
קטגוריה:עולים במלחמת העולם השנייה
קטגוריה:עובדי משרד החוץ
קטגוריה:שגרירי ישראל בארצות הברית
קטגוריה:בוגרי אוניברסיטת אוקספורד
קטגוריה:נשיאי האוניברסיטה העברית בירושלים
קטגוריה:נגידי האוניברסיטה העברית בירושלים
קטגוריה:מקבלי תואר דוקטור לשם כבוד מאוניברסיטת ניו יורק
קטגוריה:יהודים הקבורים בהר המנוחות
קטגוריה:בני זוג של חברי הכנסת
קטגוריה:ישראלים שנולדו ב-1914
קטגוריה:ישראלים שנפטרו ב-1992